《西洋狮子歌》
清代·宋祖昱

九重天子垂衣裳，异物远致由遐荒。自昔康熙几戊午，狻猊入贡来西洋。

大句胪唱千官入，两阶干羽如山立。舞蹈争看回鹘装，梯航倏至波斯客。

崔巍铁柱双铜环，玉除丹陛蹲狮蛮。猛气潜消殿庭内，甝声犹撼云霄间。

据地回身时一吼，白象摧藏老熊走。俄惊瓦震昆阳城，复睹风驰土囊口。

锯牙钩爪见分明，曾向乌丸识旧名。小苑银墙高置砦，上林金锁怒攀楹。

从来此物称难得，万里追风犹咫尺。条支海上夜观兵，榆叶关头晓驰驿。

重译朝时不计程，月支使者忆随行。盛来巨槛千人护，携出雕笼百兽惊。

皇仁不绝殊方畜，莫遣山林更驰逐。玉辇时从虎圈游，庖人日给官厨肉。

羽猎长杨事有无，从禽往往鲜欢娱。谠言早已旌家令，廷论何曾重啬夫。

圣明留意安区夏，奇祥异瑞升闻寡。绝域宁须献白狼，新声无复歌天马。

鼓罢《南薰》雅乐成，遥瞻《率舞》在虞廷。重瞳御世康民物，一奏《箫韶》咏太平。

作者简介：宋祖昱，字斌贻，号西洲，会稽人。诸生。有《西洲类稿》。